प्रदेश कांग्रेस के प्रवक्ता ओंकारनाथ सिंह ने आज जारी बयान में कहा कि ऐसा कहा जाता है जब सृष्टि की रचना हुई तो सर्वप्रथम ब्रहमा जी ने प्रथम यज्ञ किया था इसलिए प्र और यज्ञ को लेकर प्रयाग नाम बना। प्रयागराज के नाम से रेलवे स्टेशन है कुम्भ का आयोजन प्रयागराज के क्षेत्र के अन्तर्गत ही होता है यह क्षेत्र लगभग 20 से 22 किमी के अन्तर्गत है। वर्ष 1526 में जब मुगल आये तो अकबर ने इलाहाबाद में एक बहुत बड़ा किला गंगा जी के किनारे बनाया और उस स्थान का नाम अल्लाहाबाद रखा। बाद में अंग्रेजों ने इसे इलाहाबाद के नाम से पुकारना शुरू कर दिया। इलाहाबाद की स्वतंत्रता संग्राम में बहुत बड़ी भूमिका है। 1857 की गदर में लियाकत अली खां ने यहां का नेतृत्व किया था। गांधी युग में इलाहाबाद लोगों का प्रेरणा केन्द्र था 1888, 1892, 1910 में यहां कांग्रेस का महाधिवेशन हुआ था जिसमें देश की आजादी के लिए अनेकों योजनाएं बनी थीं 1919 में जब रोलेट एक्ट को अंग्रेजी सरकार द्वारा वापस न लेने पर जून 1920 में यहां सर्वदलीय सम्मेलन हुआ था जिसमें यह तय किया गया था कि स्कूल, कालेजों और अदालत का बहिस्कार किया जायेगा। अर्थात प्रथम असहयोग आन्दोलन और खिलाफत आन्दोलन की नींव इस धरती से पड़ी।